Næstum þrjár milljónir Úkraínumanna hafa nú flúið heimalandið frá innrás Rússahers. Friðarviðræður Úkraínumanna og Rússa eru á dagskrá í dag og viðsemjendur eru hæfilega bjartsýnir.
Um tvær komma sjö milljónir Úkraínumanna hafa flúið heimalandið undanfarna daga og vikur eða frá því að Rússlandsher réðst inn í landið. Fjöldinn er þvílíkur að við blasir mesti flóttamannavandi Evrópu á öldinni. Flest hafa leitað skjóls í nágrannaríkinu Póllandi. Í næststærstu borg landsins, Krakow, eru bráðabirgðahúsnæði og önnur skýli fyrir flóttamenn yfirfull.
Fólk er ekki að flýja að ástæðulausu. Ásókn Rússahers að höfuðborginni Kænugarði herðist enn. Tveir létust og þrjú særðust í sprengjuárás á fjölbýlishús í norðvesturhluta borgarinnar í morgun. Verst þykir ástandið í borginni Mariupol sem er í herkví Rússa. Í dag á enn einu sinni að reyna að koma íbúum borgarinnar á brott en það hefur ekki þótt óhætt vegna stöðugra árása Rússahers. Þetta er kapphlaup við tímann því íbúar borgarinnar eru nánast án matar, drykkjar og rafmagns.
Friðarviðræður fulltrúa stjórnvalda Úkraínu og Rússlands halda áfram í dag. Þær hafa enn engu skilað sem máli skiptir fyrir íbúa Úkraínu en eftir fundi helgarinnar sagði ráðgjafi Úkraínuforseta að uppbyggilegur tónn væri kominn í orðræðu Rússa. Það gæfi vonandi góð fyrirheit um að hægt yrði að komast að einhvers konar samkomulagi á næstu dögum, þó viðsemjendur segist báðir hóflega bjartsýnir í þeim efnum.

Friðarviðræður fulltrúa stjórnvalda Úkraínu og Rússlands halda áfram í dag. Um tvær komma sjö milljónir Úkraínumanna hafa flúið heimalandið. Fjöldinn er þvílíkur að við blasir mesti flóttamannavandi Evrópu á öldinni.